ตลท.ปั่นไฟสู้ตั้งศูนย์พัทยาไม่หยุดเทรด
ตลท.เตรียมทางหนีทีไล่ ไฟดับบางพื้นที่ “ไทยออยล์” ส่งน้ำมันปั่นไฟ
28 ต.ค. 2554

ตลท.เตรียมทางหนีทีไล่ ไฟดับบางพื้นที่ “ไทยออยล์” ส่งน้ำมันปั่นไฟ 
เดินระบบซื้อขายนานเป็นเดือน ตั้งศูนย์สำรองแบ็กออฟฟิศที่พัทยา หุ้นไทยพุ่งเหนือน้ำ 21 จุด 
นายจรัมพร โชติกเสถียร กรรมการผู้จัดการตลาดหลักทรัพย์แห่งประเทศไทย (ตลท.) เปิดเผยว่า ขณะนี้ต้องประเมินสถานการณ์แบบวันต่อวัน แต่ ตลท.มั่นใจในแผนการเตรียมระบบการซื้อขาย ขอเพียงอย่าให้ระบบโครงสร้างพื้นฐานมีปัญหา เช่น การสื่อสารขัดข้อง มีการตัดไฟในกรุงเทพฯ ทั้งหมด ซึ่งถึงตอนนั้นคงไม่สามารถต้านทานอะไรได้ 
อย่างไรก็ตาม หากมีการดับไฟในบางพื้นที่ บริษัท ไทยออยล์ ตอบรับที่จะส่งน้ำมันเพื่อปั่นไฟให้ระบบการซื้อขายได้เป็นเดือนๆ 
กรณีน้ำท่วมมากจนพนักงานมาทำงานไม่ได้ ตลท.ก็จะเริ่มปรับแผนย้ายพนักงานปฏิบัติงานแต่ละฝ่ายที่มีการคัดเลือกไว้ (แบ็กออฟฟิศ) ไปทำงานที่ศูนย์สำรองที่พัทยา พนักงานที่ติดต่อลูกค้าเตรียมย้ายไปที่อาคาร ดิ ออฟฟิศ เซ็นทรัลเวิลด์ ปัจจุบันพนักงานมาทำงานไม่ได้ประมาณ 10% 
“สิ่งสำคัญคือระบบไอทีที่เป็นแกนหลักในการส่งคำสั่งซื้อขายได้ต้องไม่มีการดับลง ซึ่งศูนย์นี้มีพนักงานเฝ้าดูตลอดเวลา แม้น้ำจะท่วมก็สามารถซื้อขายได้ เพราะที่ตั้งระบบอยู่ในระดับที่สูงมาก” นายจรัมพร กล่าว
ผู้จัดการ ตลท. ยืนยันที่จะเปิดการซื้อขายอยู่ เพราะหากปิดเมื่อไหร่จะกระทบต่อความเชื่อมั่นของนักลงทุนและความเชื่อมั่นของประเทศหายไป ซึ่งในหลายประเทศที่เกิดเหตุการณ์ร้ายแรงก็มีส่วนน้อยที่จะปิดการทำธุรกรรมภาคการเงินหรือตลาดหุ้น เช่น ตอนเกิดเหตุการณ์ 911 ที่สหรัฐ หรือเกิดเหตุการณ์สึนามิที่ญี่ปุ่น ตลาดหุ้นทั้งสองก็ยังไม่ปิดซื้อขายเลย
ด้านสถาบันจัดอันดับความน่าเชื่อถือ สแตนดาร์ดแอนด์พัวร์ (เอสแอนด์พี) ระบุว่า น้ำท่วมครั้งใหญ่จะไม่กระทบต่ออันดับเครดิตของกลุ่ม ปตท. (PTT) แต่การที่เศรษฐกิจชะลอตัวและการผลิตของภาคอุตสาหกรรมหยุดชะงัก อาจส่งผลให้กระแสเงินสดในการดำเนินงานกลุ่ม ปตท. ลดลงอย่างน้อยในครึ่งหลังปีนี้และต่อเนื่องปี 2555 
บริษัท บางจากปิโตรเลียม (BCP) เปิดเผยผลประกอบการไตรมาส 3 ปีนี้ กำไรสุทธิ 604.04 ล้านบาท กำไรต่อหุ้น 0.44 บาท เพิ่มขึ้น 1.85% และรวม 9 เดือน มีกำไรสุทธิ 5,049.38 ล้านบาท หรือ 3.87 บาทต่อหุ้น พุ่งขึ้น 195.25% 
บริษัทหลักทรัพย์ (บล.) ฟินันเซีย ไซรัส ลดเป้าหมายดัชนีหุ้นปี 2555 เหลือ 1,180 จุด จากเดิม 1,500 จุด เพราะน้ำท่วมจะฉุดกำไรของบริษัทจดทะเบียน (บจ.) 
ด้าน บล.ธนชาต ลดราคาเป้าหมายบริษัท ปูนซิเมนต์ไทย (SCC) เหลือ 270 บาท จากเดิม 350 บาท แต่ บล.บางแห่งยังคงแนะนำซื้อ SCC โดย บล.ฟิลลิปให้เป้าหมายต่ำสุดที่ 380 บาท และ บล.เคจีไอ ให้เป้าหมายสูงสุดที่ 500 บาท
ตลาดหุ้นบวกทั่วโลก โดยดัชนีฮั่งเส็งวิ่งแรงสุดในเอเชีย 3.26% ตลาดหุ้นไทยดัชนีขึ้นแรง 21.49 จุด หรือ 2.29% ปิดที่ 960.17 จุด มูลค่าการซื้อขาย 30,469 ล้านบาท ต่างประเทศซื้อต่อ 1,199 ล้านบาท พอร์ต บล.ช้อน 1,311 ล้านบาท